**Masarykova univerzita** (lat. *Universitas Masarykiana Brunensis*) je česká verejná vysoká škola univerzitného typu, ktorá bola založená v roku 1919. Skladá sa z desiatich fakúlt a sídli v Brne.

Podľa počtu študentov v akreditovaných študijných programoch ide o druhú najväčšiu vysokú školu v Česku. Zároveň má dlhodobo najvyšší počet prihlášok od slovenských študentov spomedzi vysokých škôl v Česku.

Súčasným rektorom od 1. septembra 2019 je prof. MUDr. Martin Bareš, Ph.D. Predtým bol rektorom dve volebné obdobia doc. PhDr. Mikuláš Bek, Ph.D.

História
--------

O vznik Masarykovej univerzity sa zaslúžil najmä Tomáš Garrigue Masaryk, profesor Karlovej univerzity a neskorší prvý prezident Česko-Slovenska. V rámci svojej vedeckej a politickej činnosti venoval pozornosť rozvoji česko-slovenských vysokých škôl a už od osemdesiatych rokov 19. storočia zdôrazňoval potrebu širokej konkurencie vo vedeckej práci. V tejto súvislosti poukazoval na to, že vtedajšia jediná česká univerzita k svojmu rozvoju potrebuje konkurentku. Zriadenie druhej českej univerzity bolo dlhé roky jednou z jeho politických priorít a mal v tejto otázke podporu rady profesorov, študentov i širokej verejnosti.

Najväčším problémom sa ukázala voľba miesta pre túto univerzitu. Napriek tomu, že všeobecne prevládal názor, že by mala byť založená v Brne, proti boli najmä brnianski Nemci, ktorí Brno politicky úplne ovládali a báli sa oslabenia svojho vplyvu. To bolo dokonca zdrojom nacionálnych konfliktov, ktoré vyvrcholili tragickými pouličnými zrážkami v roku 1905 pri príležitosti tzv. Volkstagu.

Až koniec vojny a rozpad Rakúska-Uhorska priniesol priaznivejšie podmienky pre založenie novej univerzity. Zriadená bola zákonom číslo 50 Sb. zo dna 28. januára 1919 a v dobe svojho vzniku mala štyri fakulty (právnicku, lekársku, prírodovedeckú a filozofickú). Napriek tomu, že zákon predpokladal výstavbu univerzitného areálu do roku 1930, podarilo sa realizovať iba budovu právnickej fakulty.

Nacistická okupácia spôsobila univerzite ťažké materiálne i ľudské straty (napríklad z prírodovedeckej fakulty bola popravená alebo umučená štvrtina profesorského zboru). Ďalší neblahé zásahy nasledovali zo strany komunistickej moci po roku 1948. Najrozsiahlejšie čistky prebehli na právnickej fakulte, ktorú muselo opustiť 46 % študentov; v roku 1950 bola zrušená úplne. V rokoch 1960 – 1990 niesla univerzita z politických dôvodov meno *Univerzita Jana Evangelisty Purkyně*. Roku 1946 bola zriadená pedagogická fakulta, ktorá však medzi rokmi 1953 a 1964 stála mimo zväzok univerzity.

Obnovenie slobodných pomerov po novembri 1989 umožnilo univerzite ďalší rozvoj. Boli založené štyri nové fakulty, a to ekonomicko-správna (1990), informatiky (1994), sociálnych štúdií (1998), športových štúdií (2002).

Za vlastný informačný systém bola univerzite udelená v roku 2005 európska cena *EUNIS Elite Award*. Medzinárodná spolupráca je realizovaná mimo iného v rámci *Compostela Group of Universities* a *Utrecht Network*.

Univerzitný kampus Bohunice
V roku 2010 sa otvoril Univerzitný kampus Bohunice v brnianskych Bohuniciach, ktorý na rozlohe 42 hektárov poskytol nové priestory pre lekársku, prírodovedeckú a fakultu špotových štúdii. Nachádza sa v bezprostrednej blízkosti Fakultnej nemocnice Bohunice.

V decembri 2017 univerzita predstavila nový vizuálny štýl, spracovaný agentúrou Studio Najbrt. Predošlé logo bolo používané od roku 1990.

### Ďalšie názvy

Masarykova univerzita vznikla v roku 1919 pod názvom **Masarykova universita** so sídlom v Brne, zákonom č. 50/1919 Z. z.
V roku 1960 došlo k redukcii počtu jej fakúlt na tri a premenovaniu na **Universita Jana Evangelisty Purkyně v Brně**, vládnym nariadením č. 120/1960 Zb.
K pôvodnému názvu sa univerzita vrátila od roku 1990 ako **Masarykova univerzita**, pretože novou kodifikáciou češtiny v sedemdesiatych rokoch zmizla možnosť používania dubletov *univerzita*, *universita*.

V období rokov 1998 – 2005 bola univerzita vedená ako **Masarykova univerzita v Brně**, podľa prílohy zákona o vysokých školách.
V roku 2006 sa sídelné mesto, mylne uvádzané v názve, opäť vypustilo.
V súčasnosti je tak **Masarykova univerzita** podľa prílohy zákona o vysokých školách zo všetkých verejných a štátnych vysokých škôl v Česku jedinou, ktorá pri svojom názve neuvádza svoje sídlo.

Fakulty
-------

Univerzitu v súčasnosti (2021) tvorí 10 fakúlt::62

* Právnická fakulta
* Lekárska fakulta
* Prírodovedecká fakulta
* Filozofická fakulta
* Pedagogická fakulta
* Farmaceutická fakulta
* Ekonomicko-správna fakulta
* Fakulta informatiky
* Fakulta sociálnych štúdií
* Fakulta športových štúdií

Ústavy
------

* Stredoeurópsky technologický inštitút :84-85
* Ústav výpočtovej techniky :86-87

Referencie
----------

1. 1 2 3 4 5 6   *Výroční zpráva o činnosti Masarykovy univerzity 2021* [online]. Brno: Masarykova univerzita, 2022, [cit. 2023-03-30]. Dostupné online.
2. ↑  HORÁKOVÁ, Jarmila. Do Česka chodia tí najlepší študenti zo Slovenska. *SME : INDEX* (Bratislava: Petit Press), 2012-02-28. Dostupné online [cit. 2023-03-30].
3. ↑  FOLENTOVÁ, Veronika. Rektor Masarykovej univerzity v Brne: Slovenskí študenti sú lepší. *Denník N* (Bratislava: N Press), 2016-08-02. Dostupné online [cit. 2023-03-30]. ISSN 1339-844X.
4. ↑  BEBLAVÝ, Miroslav. Najlepšia slovenská univerzita je zatiaľ v Brne (píše Miroslav Beblavý). *SME* (Bratislava: Petit Press), 2023-03-27. Dostupné online [cit. 2023-03-30]. ISSN 1335-4418.
5. ↑  FOJTŮ, Martina. *Masarykova univerzita mění logo. Dodá ho Studio Najbrt* [online]. Masarykova univerzita, 2017-12-08, [cit. 2017-12-20]. Dostupné online.
6. ↑  Zákon ze dne 28. ledna 1919, čís. 50 Sb. z. a nař. kterým se zřizuje druhá česká universita.
7. ↑  Nariadenie vlády č. 120/1960 Zb. vládne nariadenie o zmenách v organizácii vysokých škôl.
8. ↑   Masarykova univerzita se vrací ke svému původnímu názvu. *online.muni.cz*, 2006-01-05. Dostupné online [cit. 2014-07-11]. ISSN 1801-0814.
9. ↑  Čl. I. bod 62 zákona č. 552/2005 Sb. kterým se mění zákon č. 111/1998 Sb. o vysokých školách Dostupné online
10. ↑  FRÁNEK, Tomáš. Masarykova univerzita nemá v názvu Brno. *Aktualne.cz*, 2006-01-05. Dostupné online [cit. 2014-07-11].
11. ↑  HORÁK, Ondřej. Změnil se název naší univerzity?. *veda.muni.cz*, 2006-02-22. Dostupné online [cit. 2014-07-11]. ISSN 1805-9759.
12. ↑   *Zákon č. 111/1998 Sb. o vysokých školách – text se zapracovanými novelami* [online]. Praha: Ministerstvo školství, mládeže a tělovýchovy České republiky, [cit. 2015-03-29]. Dostupné online. Archivované 2015-04-02 z originálu.
13. ↑   *CEITEC MU* [online]. Brno: CEITEC – Central European Institute of Technology, [cit. 2023-03-30]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Masarykova univerzita**

Externé odkazy
--------------

* Oficiálne stránky Masarykovej univerzity
* Spravodajský portál Masarykovej univerzity

| * z
* d
* u
Masarykova univerzita |
| --- |
| Fakulty | Právnická fakulta • Lekárska fakulta • Prírodovedecká fakulta • Filozofická fakulta • Pedagogická fakulta • Ekonomicko-správna fakulta • Fakulta informatiky • Fakulta sociálnych štúdií • Fakulta športových štúdií • Farmaceutická fakulta | Logo univerzity |
| Ústavy | Ústav výpočtovej techniky • CEITEC |
| Ostatné | Univerzitný kampus Bohunice • Informačný systém • Mendelova polárna stanica • Kino Scala |

Autoritné údaje: * GND: 36123-9
* ISNI: 0000 0001 2179 6261
* LCCN: n91097059
* NK ČR: ko2007248433
* VIAF: 146719391
* WorldCat: lccn-n91097059